АҞӘА, ажьырныҳәа 28 – Sputnik. Урыстәыла ахада ипресс-маӡаныҟәгаҩ Дмитри Песков ателеканал "Россия 1" аинтервиу аҭо иҳәеит дарбанызаалак урыстәылатәи аррамаҵзурауаҩык Венесуелаҟа дышьҭым ҳәа.
Каракас иҟоу Урыстәыла ацҳаражәҳәаҩ Владимир Заемски РИА Новости аинтервиу анеиҭоз иҳәеит аинформациа иарбанызаалак иашарак алам ҳәа.
Ажьырныҳәа 23 рзы Венесуела массала ауаа Николас Мадуро иҿагыланы ақәгылара иалагеит. Атәыла апарламент ахада Хуан Гуаидо иара убри аҽны атәыла ахадас иҟоу сара соуп ҳәа рылеиҳәеит. ЕАА аҽа тәылақәаки иара атәыла ахадак иҳасаб ала дазхарҵеит.
Мадуро адгылара инаҭеит Москва.